open-index/open-wikipedia-markdown huggingface dataset:
मदरसा

**मदरसा** (बहुवचन: मदारिस) अरबी भाषा के शब्द हवे जेकर अरथ शिक्षा आ पढ़ाई लिखाई जे जगह होला। इहाँ धार्मिक शिक्षा (कौनों भी धरम के) दिहल जाय अइसन भी हो सके ला आ बिना कौनों धार्मिक जुड़ाव वाला शिक्षण संस्थान, इस्कूल कालेज भा इन्वार्सीटी के भी एह नाँव से बोलावल जा सके ला। पच्छिमी सभ्यता के लोग एह शब्द के खास अरथ लगावे ला कि जहाँ इस्लाम के शिक्षा दिहल जा रहल होखे हालाँकि, अइसन जगह पर इहे एकलौता पढाई के बिसय होखे अइसन ना बा। भारत नियर देसन में मदरसा में पढ़े वाला सगरी बिद्यार्थी मुसलमाने ना होलें आ इनहन में आधुनिक कैरिकुलम (पाठ्यक्रम) भी पढ़ावल जाला।

## संदर्भ

श्रेणी:शिक्षा
श्रेणी:भारत में शिक्षा
लाइन ऑफ एक्चुअल कंट्रोल

**लाइन ऑफ एक्चुअल कंट्रोल** जेकरा के संछेप में **एलएसी** (**LAC**) के नाँव से आ हिंदी में *वास्तविक नियंत्रण रेखा* के नाँव से जानल जाला, भारत आ चीन के बीचा में सीमा बिबाद के चलते बनल एगो मोटा-मोटी तरीका से परिभाषित लाइन हवे जेकरे एक ओर भारत के कंट्रोल वाला हिस्सा बा आ दुसरे ओर चीन के कंट्रोल वाला हिस्सा बाटे। ई कौनों स्पष्ट तरीका से परिभाषित लाइन ना हवे न एह देसन के बीचा के सीमा रेखा (बार्डर) हवे बलुक सीमा बिबाद पर फैसला हो जाए तक ले शांति-सदभाव कायम रखे खातिर बीछल लाइन हवे जेकरा एक से दुसरे ओर दुनों देस के सैनिक न जायँ।

शब्द आ ई कांसेप्ट पहिली बेर चीनी प्रीमियर झाऊ एनलाइ अपना एगो चिट्ठी में 1959 में कइलें जे ऊ भारतीय परधानमंत्री जवाहरलाल नेहरू के लिखले रहलें। बाद में चल के ई लाइन 1962 के भारत-चीन लड़ाई के बाद जहाँ जुद्ध रुकल ओह लाइन के रूप में परिभाषित भइल। एह तरीका से एकर दू गो रूप बन गइल 1959 के एलएसी आ 1962 के एलएसी। भारत एह कांसेप्ट आ लाइन के बहुत बाद में, 1993 में नरसिंहा राव के सरकार के समय माने शुरू कइलस, शांति बनावे खातिर।

एह लाइन के तीन हिस्सा में बाँट के देखल जाला। पूरुब सेक्शन, जे भारतीय राज्य अरुणाचल प्रदेश आ चीन के बीचा में बा; बीच के सेक्शन जे सिक्किम आ चीन के बीचा में बा; आ पच्छिमी सेक्शन जे भारत के लद्दाख आ चीन के अधिकार वाला अक्साई चिन के इलाका के बीचा में बाटे। भारत सरकार के ओर से कौनों अइसन नक्शा नइखे जारी कइल गइल जे पब्लिक खाती उपलब्ध होखे आ बतावे की भारत एह लाइन के कहाँ चिन्हित करे ला। भारत के जवन नक्शा सर्वे ऑफ़ इंडिया द्वारा छापल जाला ओह में मैक-मोहन लाइन के सीमा मान के अक्साई चिन के इलाका के लद्दाख के हिस्सा के रूप में देखावल जाला।

## संदर्भ

श्रेणी:भारत के भूगोल
श्रेणी:चीन के भूगोल
मैक्रो इकोनॉमिक्स

**मैक्रो इकोनॉमिक्स** अर्थशास्त्र के शाखा हवे जेह में पूरा अर्थब्यवस्था के एगो सिस्टम भा एक सिंगल इकाई मान के एकर अध्ययन आ बिस्लेषण कइल जाला; एकरे अध्ययन के प्रमुख बिसय में राष्ट्रीय आय, बचत आ निवेश, मुद्रास्फीति, बेरोजगारी, भुगतान शेष नियर आर्थिक समग्र (एग्रीगेट) सभ होलें। कौनों भी अर्थब्यवस्था भा आर्थिक सिस्टम कई गो छोट ईकाई सभ के समूह होला जे ओह सिस्टम के संघटक के रूप में होखे लें। एह अलग-अलग छोट इकाई सभ के बेह्वार के अध्ययन माइक्रोइकोनॉमिक्स में कइल जाला जबकि इनाहन के समग्र (एकट्ठा) पैरामीटर सभ के बिस्लेषण मैक्रोइकोनॉमिक्स में कइल जाला।

## संदर्भ

श्रेणी:अर्थशास्त्र
लाइन ऑफ कंट्रोल

**लाइन ऑफ कंट्रोल** (हिंदी: नियंत्रण रेखा) जेकरा छोट रूप में **एलओसी** (**LoC**) के नाँव से भी जानल जाला, भारत आ पाकिस्तान के बीचा में मलेटरी कंट्रोल के रेखा हवे कि पुराना समय के जम्मू आ काश्मीर राज के केतना हिस्सा कवना देस के मलेटरी के कंट्रोल में बा। मूल रूप से एकर नाँव **सीज फायर लाइन** मने कि **जुद्ध बिराम रेखा** रहल जबकि शिमला समझौता के समय एकरा के नया रूप से परिभाषित कइल गइल जे पर 3 जुलाई 1972 के दस्खत भइल। पुराना जम्मू-काश्मीर राजघराना के जवन राज्यक्षेत्र एह समय भारत के नियंत्रण में बा ऊ जम्मू अउरी काश्मीर राज्य के रूप में बा जबकि पाकिस्तान के कंट्रोल वाला हिस्सा दू हिस्सा में बाँटल बा आजाद कश्मीर आ गिलगित-बाल्तिस्तान। भारत पूरा पाकिस्तानी अधिकार वाला इलाका के पाक अधिकृत कश्मीर (पीओके) कहे ला। लाइन ऑफ कंट्रोल के सभसे उत्तरी बिंदु के एनजे9842 के नाँव से जानल जाला जेकरे उत्तर में भारत-पाकिस्तान के बीचा में साफ़ रेखा परिभाषित ना हवे आ ई सियाचिन ग्लेशियर वाला इलाका हवे।

जम्मू काश्मीर में एगो अउरी सीज फायर लाइन बा जे भारत आ चीन (पीआरसी) के नियंत्रण वाला हिस्सा के अलगा करे ले आ एकरा के लाइन ऑफ एक्चुअल कंट्रोल (एलएसी) कहल जाला आ चीन के अधिकार वाला इलाका के अक्साई चिन के नाँव से जानल जाला।

## संदर्भ

श्रेणी:भारत के भूगोल
श्रेणी:पाकिस्तान के भूगोल
श्रेणी:जम्मू अउरी काश्मीर
वास्को डि गामा, गोवा

**वास्को ड गामा**, या अक्सरहा खाली **वास्को** कहल जाए वाला, भारतीय राज्य गोवा में एगो शहर बा। ई एह राज्य के सभसे बड़ शहर हवे जहाँ के कुल जनसंख्या 1,00,000 बा। ई मार्मुगाओ तालुका के मुख्यालय भी हवे आ मार्मुगाओ प्रायदीप के माथ पर जुआरी नदी के मुहाना पर स्थित बाटे। ई शहर गोवा के राजधानी पणजी से लगभग 30 किलोमीटर के दूरी पर आ डाबोलिम हवाईअड्डा से 5 किलोमीटर के दूरी पर बा।

## संदर्भ

श्रेणी:गोवा
काश्मीर

**काश्मीर** भा **कश्मीर** भारतीय उपमहादीप के सभसे उत्तरी हिस्सा हवे। पुराना समय में ई शब्द खाली काश्मीर घाटी खातिर इस्तेमाल होखे बाकी अब एगो बड़हन इलाका खातिर इस्तेमाल होला जेह में भारत के अधिकार में आवे वाला जम्मू आ काश्मीर क्षेत्र, पाकिस्तान के अधिकार वाला आजाद काश्मीर आ गिलगित-बल्तिस्तान, चीन के अधिकार वाला अक्साई चिन आ सियाचिन के बिबादित इलाका आ कराकोरम-पार इलाका के इलाका सामिल बाड़ें।


श्रेणी:जम्मू काश्मीर के भूगोल
गोवा में पर्यटन

**गोवा में पर्यटन** के खास महत्व बा काहें कि ई राज्य प्राकृतिक सुंदरता, सुघर समुंद्री बीच, पूजा के अस्थान वगैरह खाती परसिद्ध हवे आ एहिजा के मुख्य उद्योग पर्यटन बाटे आ पर्यटन इहाँ के अर्थब्यवस्था में काफी योगदान करे ला। गोवा में बिदेसी पर्यटक, खासतौर से यूरोप के लोग, जाड़ा में आवल पसंद करे ला जबकि गर्मी आ मानसून सीजन में देसी पर्यटक लोग के भीड़ रहे ला।

गोवा भारत के पच्छिमी समुंदरी किनारे पर मौजूद एगो छोट राज्य हवे जे महाराष्ट्रआ कर्नाटक के बीच में समुंदरी किनारे के सहारे बसल बा। ई इतिहासी रूप से पुर्तगाल के उपनिवेश रहल हवे। एही कारण इहाँ खास किसिम के संस्कृति, खानपान आ भवन निर्माण देखे के मिले ला। गोवा के चर्च आ कान्वेंट सभ के यूनेस्को द्वारा बिस्व धरोहर लिस्ट में सामिल कइल गइल बा।

गोवा में पर्यटक लोग के प्रमुख एक्टिविटी बीच पर घूमल, प्रकृति के आनंद लिहल, तैराकी आ पैरासेलिंग कइल, इतिहासी इमारत आ इहाँ के संस्कृति के देखल, इहाँ के ख़ास भोजन के आनंद लिहल सामिल बा। गोवा में क्लब, डिस्कोथेक आ पार्टी करे के अस्थान भी भरपूर बाड़ें। आँकड़ा के बात कइल जाय तब साल 2011 में भारत में आवे वाला कुल बिदेसी पर्यटक लोग के 2.29% गोवा आइल रहे।

## संदर्भ

पर्यटन
जेहाद

**जिहाद** भा **जेहाद** अरबी भाषा के शब्द हवे जेकर शाब्दिक अरथ होला कौनों श्रेष्ठ काम खातिर जूझ परल भा संघर्ष कइल। इस्लामी परंपरा में एह अरथ के बिस्तार कई रंग में भइल बा, अपना अंदर के बुराई के खिलाफ संघर्ष, इस्लाम में बिस्वास न करे वाला लोग के धरम परिवर्तन खातिर जोर दिहल, समाज में नैतिक बेहतरी खातिर जूझल, हालाँकि, सभसे कॉमन चलन में एकर अरथ जुद्ध के साथे जुड़ल बा। परंपरावादी इस्लामी कानून में, इस्लाम में बिस्वास न रखे वाला लोग के खिलाफ हथियारबंद लड़ाई आ संघर्ष के अरथ में एह शब्द के इस्तेमाल भइल बा, जबकि आधुनिक इस्लामी बिद्वान लोग जिहाद के, बचाव में कइल जाए वाला (डिफेंसिव) संघर्ष के रूप में देखे ला। सूफी परंपरा में अपना के नैतिक रूप से बेहतर बनावे खातिर कइल कोसिस के *बड़ा जेहाद* के रूप में मानल गइल बा। फिलहाल, वर्तमान में ई शब्द खास चर्चा के बिसय आतंकवादी समूहन द्वारा इस्तमाल के कारन बा।

## संदर्भ

श्रेणी:इस्लाम
श्रेणी:धार्मिक संघर्ष
श्रेणी:नैतिकता
श्रेणी:जुद्ध
काश्मीर (बहुअर्थी)

**कश्मीर** भा **काश्मीर** के नीचे दिहल कई अरथ हो सके लें:

;राजनीतिक इकाई:
* काश्मीर - वर्तमान में भारतीय उपमहादीप के सभसे उत्तरी हिस्सा जेह पर भारत, पाकिस्तान आ चीन के बीचा में बिबाद बा।
* जम्मू अउरी काश्मीर - भारत प्रशासित इलाका।
* आजाद कश्मीर - पाकिस्तान प्रशासित इलाका के एगो हिस्सा।
* जम्मू और कश्मीर (राज) - ब्रिटिश काल में राजघराना के शासन वाला इलाका (प्रिंसली स्टेट) जेह पर डोगरा राजा लोग राज करे।
* सूबा कश्मीर - मुग़ल राज में प्रशासन के इकाई।

;प्राकृतिक:
* **[[काश्मीर घाटी]]** - पीर पंजाल आ महान हिमालय के बीचा में प्राकृतिक घाटी जेह में से झेलम नदी बहे ले आ डल झील बा।
काश्मीर घाटी

**काश्मीर घाटी** () चाहे **कश्मीर वादी** भारतीय उपमहादीप के उत्तरी हिस्सा में, महान हिमालय आ पीर पंजाल परबत श्रेणी के बीचा में एगो घाटी बा। हिमालय के महान हिमालय वाली श्रेणी आ निचला हिमालय भा मध्य हिमालय के श्रेणी (जेकर हिस्सा पीर पंजाल हवे) के बीच के अइसन घाटी सभ के "वादी" के नाँव से जानल जाला आ ई एक किसिम के अंतर-परबती (इंटर-मोंटेन) घाटी के उदाहरण हऽ।

काश्मीर घाटी लगभग 135 किलोमीटर लमहर आ 32 किलोमीटर चाकर घाटी हवे जेकरे बीच से झेलम नदी बहे ले। एकरे अलावा एह घाटी में कई गो झील भी बाड़ी स जिनहन में डल झील आ वुलर झील खास परसिद्ध हईं।

काश्मीर घाटी अपनी प्राकृतिक सुंदरता, आरामदायक जलवायु, केसर के खेती, सेब के बागान वगैरह खाती दुनिया भर में परसिद्ध हवे। एकरे अलावा इहाँ के अर्थब्यवस्था के आधार पर्यटन भी हवे। हालाँकि, भारत-पाकिस्तान के बीच एह इलाका पर अधिकार के बिबाद के चलते ई इलाका के पर्यटन परभावित भइल बा।

श्रेणी:काश्मीर
श्रेणी:भारत के भूगोल
आजाद काश्मीर

**आजाद जम्मू ओ काश्मीर** भा **आजाद काश्मीर**, नाममात्र खाती खुदशासित राजनीतिक इकाई ह आ पाकिस्तान द्वारा प्रशासित होला। ई क्षेत्र भारत के अधिकार वाला जम्मू काश्मीर राज्य के पच्छिम में पड़े ला आ पहिले के समय में जम्मू काश्मीर राजघराना के राज में शामिल रहल।

आजाद काश्मीर, बड़हन इकाई काश्मीर के हिस्सा भर हवे जे पर लंबा समय से भारत आ पाकिस्तान के बीचा में बिबाद चल रहल बा। एह राज्यक्षेत्र के सीमा उत्तर में पाकिस्तान के आधिकार वाला गिलगित-बल्तिस्तान से सटे ला आ एह दुनों क्षेत्र के मिला के यूनाइटेड नेशंस "पाक-प्रशासित काश्मीर" के नाँव से बोलावे ला जबकि भारत एकरा के "पाक-आधिकृत काश्मीर" (पीओके) के नाँव देला। आजाद कश्मीर साइज के हिसाब से गिलगित-बल्तिस्तान के मात्र छठवाँ हिस्सा के बरोबर बा। आजाद कश्मीर के पच्छिम में पाकिस्तान के खैबर-पख्तूनख्वाँ राज्य बा आ एकरे दक्खिन में पाकिस्तान के पंजाब प्रांत बाटे। आजाद काश्मीर के पूरुब में भारत के जम्मू अउरी काश्मीर राज्य भा आ इनाहन के बीचा के सीमा लाइन ऑफ कंट्रोल (एलओसी) हवे। आजाद काश्मीर के कुल रकबा 13,297 वर्गकिलोमीटर बा आ 2017 के जनगणना अनुसार कुल जनसंख्या 40,45,366 बाटे।

## प्रशासनिक बिभाजन
ई इलाका प्रशासन के हिसाब से तीन गो डिवीजन में बाँटल गइल बा, ओकरे बाद कुल दस गो जिला सभ में बिभाजन कइल गइल बा:

## इहो देखल जाय
* लाइन ऑफ कंट्रोल
* काश्मीर

## संदर्भ

## बाहरो कड़ी

* Government of Azad Jammu and Kashmir
* AJ&K Planning and Development Department

श्रेणी:काश्मीर
श्रेणी:पाकिस्तान के प्रांत
कराकोरम-पार इलाका

**कराकोरम-पार इलाका** भा **ट्रांस-काराकोरम ट्रैक्ट** या फिर **शक्सगाम घाटी** काश्मीर (ब्यापक परिभाषा में) के एगो बिबादित क्षेत्र बा जे पहिले पाकिस्तान के कब्जा में रहल आ पाक्सितान एकरा के चीन के सौंप दिहलस जबकि भारत एकरा के जमू अउरी काश्मीर राज्य केहिस्सा माने ला।

श्रेणी:काश्मीर
निकोला टेस्ला

**निकोला टेस्ला** (10 जुलाई 1856 – 7 जनवरी 1943) एगो सर्बियाई-अमेरिकी आबिस्कारक, इलेक्ट्रिक इंजीनियर, मैकेनिकल इंजीनियर, भौतिक बिग्यानी आ भविष्यवादी रहलें जिनके आधुनिक एसी करेंट सप्लाई के सिस्टम डिजाइन करे खाती जानल जाला।

श्रेणी:1856 में जनम
श्रेणी:1943 में निधन
गिलगित-बल्तिस्तान

**गिलगित-बल्तिस्तान** जेकरा के पाहिले **नादर्न एरिया** कहल जा, पाकिस्तान के प्रशासित सभसे उत्तरी इलाका हवे। ई आजाद काश्मीर के साथ मिल के "पाक-प्रशासित काश्मीर" (यूएन द्वारा) भा "पाक-अधिकृत काश्मीर" (भारत द्वारा) बनावे ला। एकरे उत्तर में अफगानिस्तान के वाखान गलियारा आ चीन के जिनजियांग बा, पूरुब में भारत के जम्मू काश्मीर राज्य बा, दक्खिन में आजाद काश्मीर आ पच्छिमी ओर खैबर पख्तूनखवा राज्य बाटे। ई भारत आ पाकिस्तान के बीचा में बिबादित इलाका काश्मीर (ब्यापक परिभाषा) के हिस्सा हवे।

एह राज्य क्षेत्र के कुल रकबा 72,971 वर्ग किलोमीटर बा आ जनसंख्या 2015 में 1,800,000 रहल। गिलगित एकर राजधानी हवे आ ई पूरा क्षेत्र पहाड़ी क्षेत्र हवे।

## संदर्भ

## बाहरी कड़ी
* कश्मीर का वो इलाका, जिसपर भारत-पाकिस्तान फिर आमने-सामने हैं (28 मई 2018), बीबीसी हिंदी पर। 

श्रेणी:काश्मीर
श्रेणी:पाकिस्तान
राष्ट्रिय सुरक्षा

**राष्ट्रिय सुरक्षा** (अंग्रेजी: National security, *नेशनल सिक्योरिटी*) के मतलब कौनों राष्ट्र राज्य (नेशन स्टेट) के सुरक्षा से बा जेह में ओकरे नागरिक, अर्थब्यवस्था आ संस्था सभ के सुरक्षा सामिल बा आ ई काम सरकार के जिम्मेदारी (ड्यूटी) होला।

सुरू में राष्ट्रीय सुरक्षा के मतलब खाली सैनिक सुरक्षा रहे, मने कि देस पर मलेटरी हमला हो जाय तब ओह हमला से सुरक्षा; बाद में एकर अरथ ब्यापक होखत गइल आ वर्तमान में एह में आर्थिक सुरक्षा, ऊर्जा सुरक्षा, पर्यावरण सुरक्षा, खाना सुरक्षा आ साइबर सिक्योरिटी वगैरह चीज सामिल भ गइल बाटे। ठीक एही तरज पर राष्ट्रीय सुरक्षा खातिर रिस्क सभ में अब दुसरे देस के सेना आ मलेटरी ताकते भर ना बा बलुक बिबिध गैर-मलेटरी हिंसक ताकत सभ, नारकोटिक ब्यापार समूह सभ भा मल्टीनेशनल कार्पोरेशन वगैरह भी आ गइल बा आ प्राकृतिक आफत बिपत के परभाव भी सुरक्षा खातिर खतरा के रूप में चिन्हित कइल गइल बा।

## संदर्भ

श्रेणी:राजनीति
श्रेणी:सुरक्षा
सामाजिक मुद्दा आ समस्या

**सामाजिक मुद्दा** (Social issues) आ **सामाजिक समस्या** (Social problems) अइसन समस्या होला जे कौनों समाज में काफी लोगन के परभावित करे। अइसन समस्या सभ अक्सरहा अकेल ब्यक्ति के कंट्रोल से बाहर होलीं, या फिर कौनों सामाजिक बिसय पर अलग-अलग मत होखे के कारण ऊ बिसय समाज खातिर मुद्दा बन जाय या मतभेद के कारण समाज में समस्या पैदा हो जाय अइसन भी होला।

आर्थिक समस्या, सामाजिक समस्या से अलग होखे लीं हालाँकि इनहन क आपस में जुड़ाव होखे से इनकार ना कइल जा सके ला; आर्थिक समस्या से सामाजिक समस्या भी पैदा हो सके लीं। कुछ सामाजिक समस्या एह सभसे एकदम अलग बाहरी कारण से हो सके लीं जइसे कि जुद्ध के कारण।

सामाजिक मुद्दा सभ से निपटे में भा सामाजिक समस्या सभ के सुल्झावे के बारे में भी अलग-अलग मत हो सके ला काहें कि लोगन के परसेप्शन अलग-अलग किसिम के हो सके ला।

सामाजिक समस्या के परिभाषा देवे में ई कहल गइल बा कि, "ई अइसन एक्टिविटी होखे लीं जेह में ब्यक्ति लोग भा ब्यक्ति लोगन के समूह कौनों आमतौर पर स्वीकृत दसा के संबंध में आपन दावेदारी भा नाराजगी के कथन करे ला"। इनहन के पहिचान करे खाती तीन गो बात के होखल स्वीकार कइल गइल बा: 1. इनहन से भारी संख्या में लोग परभावित होखे ला आ ई कौनों एगो ब्यक्ति के समस्या ना होली सऽ, 2. कुछ न कुछ अइसन बस्तुनिष्ठ (ऑब्जेक्टिव) चीज जरूर होखे ला जेकरा ओर (एह समस्या के रूप में) इशारा कइल जा सके, आ 3. कुछ लोग एह बस्तुनिष्ठ दसा सभ के बारे में जागरूक आ चिंतित होला।

## संदर्भ


समस्या
सामाजिक बिसमता

**सामाजिक बिसमता** अइसन दसा होला जेह में समाज में संसाधन के बितरण (बँटवारा) बराबर ना होखे ला, खासतौर से समाज द्वारा निर्धारित परंपरा आ सामाजिक श्रेणीकरण के कारण जब अइसन असमान बितरण होला।

## संदर्भ

श्रेणी:सामाजिक मुद्दा
लद्दाख

**लद्दाख** भारत के सुदूर उत्तरी हिस्सा में एगो इलाका बा आ संघ राज्यक्षेत्र बाटे। ई बड़हन क्षेत्र काश्मीर के हिस्सा हवे जेह के ले के भारत, पाकिस्तान आ चीन में 1947 से बिबाद बाटे। एकर नाँव इहाँ मौजूद हिमालय के एगो परबत श्रेणी लद्दाख श्रेणी के नाँव पर पड़ल हवे हालाँकि ई इलाका एह श्रेणी के आसपास बड़हन क्षेत्र में बिस्तार लिहले बा आ वर्त्तमान में बल्तिस्तान नियर इलाका पाकिस्तान के अधिकार में आ अक्साई चिन इलाका चीन के अधिकार में बाड़ें जे इतिहासी रूप से लद्दाख के हिस्सा रहल हवें। भारत प्रशासित इलाका के 31 अक्टूबर 2019 से संघ राज्यक्षेत्र के दर्जा दिहल गइल एकरे पहिले ई जम्मू-काश्मीर राज्य के हिस्सा रहल।

वर्तमान लद्दाख के बाडर पुरुब में तिब्बत से सटल बा, दक्खिन में लाहुल-स्पीति से आ पच्छिम में जम्मू क्षेत्र, काश्मीर घाटी आ बल्तिस्तान से सटल बा जबकि एकरे उत्तर ओर के बाडर कराकोरम दर्रा के लगे चीन के जिनजियांग प्रांत के दक्खिनी पच्छिमी किनारा से सटल बाटे। ई उत्तर में काराकोरम परबत के सियाचिन ग्लेशियर से ले के मुख्य ग्रेटर हिमालय श्रेणी तक ले दक्खिन में बिस्तार लिहले बाटे।

## नोट


## संदर्भ


श्रेणी:भारत के राज्य अउरी संघ राज्यक्षेत्र
श्रेणी:भारत के राज्य
नैनी सेंट्रल जेल

**नैनी सेंट्रल जेल** (ऑफिश. नाँ. **नैनी केंद्रीय कारागार**) उत्तर प्रदेश के इलाहाबाद शहर के नैनी इलाका में एगो जेल बा। ब्रिटिश ज़माना के बनल ई जेल भारत के कुछ सभसे प्रमुख जेल सभ में से एक हवे। ई एगो हाई सिक्योरिटी जेल हवे आ एकर छमता तीन हजार कैदी के बा।

श्रेणी:इलाहाबाद
देव दीपावली (बनारस)

**देव दीपावली** एगो हिंदू तिहुआर हवे जे बनारस में मनावल जाला। आम दिपावली जे कातिक महीना के अमौसा के मनावल जाले एकरे बिपरीत बनारस में कातिक के पुर्नवासी के गंगा के घाट पर दिया जरा के ई तिहुआर मनावल जाला। एह दिन दक्खिन में रविदास घाट से ले के उत्तर में राजघाट तक, गंगा के तीरे क सगरी घाट सभ पर लाखन गो दिया बारल जालें।

देव दीपावली के शाब्दिक अरथ होला देवता लोग के दिपावली। मान्यता ई हवे कि एह दिन देवता लोग स्वर्ग से उतर के गंगा में अस्नान करे आवे ला। एही कारन एह दिन के देवता लोगन के दीपावली के रूप में मनावल जाला।

## इहो देखल जाय
* बनारस के घाट

## संदर्भ

श्रेणी:बनारस
श्रेणी:हिंदू तिहुआर
लेखपाल

**लेखपाल** उत्तर प्रदेश में राजस्व (रेवेन्यू) बिभाग में एगो कर्मचारी होखे लें। इनहन लोग के लगे गाँव के स्तर पर राजस्व से जुड़ल कागजात के मेंटेन करे के जिम्मेदारी होला। एकरे अलावा ई लो कई किसिम के प्रमाण पत्र वगैरह बनावे लें। ई लोग तहसील स्तर पर तहसीलदार के रिपोट करे ला।

## संदर्भ

श्रेणी:उत्तर प्रदेश
बलियाँ रेलवे इस्टेशन

**बलियाँ रेलवे इस्टेशन** उत्तर प्रदेश के बलियाँ जिला में, जिला के मुख्यालय बलियाँ में एगो रेलवे इस्टेशन बा। एह टीशन के कोड **BUI** हवे आ इहाँ तीन गो प्लेटफारम बाड़ें। रोज इहाँ से लगभग 40 गो रेलगाड़ी गुजरे लीं जबकि कुछ गाड़ी हप्तावार जालीं आ मालगाड़ी अट्रेंडम गुजरे लीं।

बलिया इस्टेशन, उत्तर पूर्व रेलवे के बनारस मंडल के अधीन हवे। एक ओर ई छपरा-बलिया-मऊ-शाहगंज लाइन के हिस्सा हवे आ दुसरे ओर छपरा-बालियाँ-फेफना-गाजीपुर-औडिहार-बनारस लाइन के हिस्सा हवे।
सियाचिन ग्लेशियर

**सियाचिन ग्लेशियर** एगो ग्लेशियर बा जे हिमालय के पूरबी कराकोरम श्रेणी में एनजे9842 प्वाइंट के ठीक उत्तर में बा जहाँ भारत-पाकिस्तान के बीच लाइन ऑफ कंट्रोल के सभसे उत्तरी माथ हवे। 76 किलोमीटर लंबाई वाला ई ग्लेशियर काराकोरम श्रेणी के सभसे लमहर ग्लेशियर हवे आ ध्रुवी इलाका से बाहर के ग्लेशियर सभ में, ताजिकिस्तान के फेदचेंको ग्लेशियर के बा एकर दुसरा अस्थान बाटे।

ई ग्लेशियर 5,753 मीटर के ऊँचाई वाल अस्थान से शुरू होला, इंदिरा कॉल के लगे से आ उतर के अपना अंत में 3,620 मीटर के ऊंचाई तक आवे ला। वर्तमान में, सन 1984 के बाद से ई पूरा ग्लेशियर आ एकर सगरी दर्रा सभ भारत के नियंत्रण में बाड़ें। पाकिस्तान के नियंत्रण के इलाका साल्टोरो श्रेणी के पच्छिम में बा आ पाकिस्तानी चौकी सभ साल्टोरो पर मौजूद भारतीय चौकी सभ के तुलना में काफी निचाई पर बाड़ी स। ग्लेशियर साल्टोरो आ कराकोरम श्रेणी के बीचा में बाटे। ई ग्लेशियर महान जलबिभाजक के ठीक दक्खिन में हवे जे भारतीय प्लेट आ यूरेशियाई प्लेट के अलगा करे ला। कराकोरम के एह इलाका के "तीसरा ध्रुव" भी कहल जाला।

## इहो देखल जाय
* फेदचेंको ग्लेशियर, ताजिकिस्तान, पामीर परबत
* बियाफो ग्लेशियर, पाकिस्तान, काराकोरम

## संदर्भ

श्रेणी:काश्मीर
श्रेणी:हिमालय
अक्साई चिन

[thumb|[काश्मीर में भारत आ चीन के बीचा के बिबादित इलाका]]
**अक्साई चिन** भारत आ चीन के बीचा में बाडर पर के एगो बिबादित इलाका हवे। ई इलाका काश्मीर (ब्यापक परिभाषा) क्षेत्र के उत्तर-पूरुब में बा आ वर्तमान में एह पर चीन के अधिकार बा। एह जगह पर भारत आ चीन के बीचा में सीजफायर लाइन के लाइन ऑफ एक्चुअल कंट्रोल कहल जाला।

## संदर्भ

श्रेणी:काश्मीर
श्रेणी:भारत–चीन संबंध
श्रेणी:भारत के भूगोल
श्रेणी:चीन के भूगोल
चिनाब नदी

**चिनाब नदी** () भारत आ पाकिस्तान में बहे वाली एगो नदी बा। ई पंजाब क्षेत्र के पाँच गो प्रमुख नदी सभ में से एक हवे। नदी हिमालय परबत से निकले ले, एकर उदगम भारतीय राज्य हिमाचल प्रदेश के लाहुल-स्पीती जिला में *चंद्रा और* *भागा* दो धाराओ के रूप में होला, मिले पर **चंद्रभागा** नाँव पड़े ला। हिमाचल प्रदेश से आगे बढ़े पर ई नद्दी जम्मू-काश्मीर राज्य के किश्तवार इलाका से होके बहे ले आ एकरे बाद पाकिस्तान में परवेश करे ले। पाकिस्तान में पंजाब प्रांत में एह नदी में दहिने से झेलम नदी आ बाएँ से रावी नदी आ के मिले लीं। अंत में ई नदी सतलज में मिल जाले आ चिनाब आ सतलज के संगम के बाद ई पंजनद कहाला जे सिंधु नदी में जा के मिले ला। सिंधु जल समझौता के शर्त के अनुसार चिनाब के पानी पर पाकिस्तान के अधिकार हवे।

## मारग
ई नदी भारत के हिमाचल प्रदेश राज्य के लाहुल-स्पीती जिला में कीलांग से  दक्खिन-पच्छिम के दूरी पर, टंडी में "चंद्रा" आ "भागा" नाँव के दू गो नदी सभ के संगम से बने ले।

भागा नदी सूर्य ताल झील से निकले ले जे हिमाचल प्रदेश के बड़ा-लाचा ला दर्रा से कुछ किलोमीटर पच्छिम में स्थित बा। चंद्र नदी के उत्पत्ती एही दर्रा के पूरब ओर (चंद्र ताल के लगे) ग्लेशियर सभ से होला। ई दर्रा एह दुनों नदी सभ के बीच पानी के बिभाजक के रूप में भी काम करे ला। चंद्र नदी  के लमछर घाटी के दूरी तय करे ले जबकि भागा नदी इनहन के संगम से पहिले संकरी गॉर्ज सभ से हो के  के के घाटी करे ले।

एकरे बाद ई हिमाचल प्रदेश के चम्बा जिला से हो के जम्मू-कश्मीर के जम्मू डिवीजन में घुसे से पहिले बहे ला, जहाँ ई किश्तवाड़, डोडा, रामबन, रेसी आ जम्मू जिला सभ से हो के बहे ला। एकरा बाद ई पाकिस्तान में घुस के पंजाब प्रांत से हो के सतलज में मिले से पहिले पंजनद नदी सभ के हिस्सा बने ले।

## बान्ह
भारत में एह नदी में बिजली उत्पादन के भरपूर क्षमता बा। देश में पनबिजली उत्पादन के मकसद से चिनाब पर कई गो बान्ह बनावल गइल बा, निर्माणाधीन बा या बनावे के प्रस्ताव बा, जवना में शामिल बा:

* बगलीहार रामबन के पास पनबिजली प्रोजेक्ट (900 मेगावाट)।
* सलाल बांध - रेसी के पास 690 मेगावाट पनबिजली परियोजना
* दुल हस्ती पनबिजली संयंत्र - किश्तवाड़ जिला में 390 मेगावाट प्रकार की बिजली परियोजना
* खड़ल पनबिजली संयंत्र - किश्तवाड़ जिला के द्रबशल्ला के पास एक निर्माणाधीन बिजली स्टेशन
* पाकल दूल बान्ह - किश्तवाड़ जिला के एगो सहायक नदी मरुसादार नदी पर एगो प्रस्तावित बंधा
* किरू पनबिजली प्रोजेक्ट (624 मेगावाट प्रस्तावित) किश्तवाड़ जिला में स्थित बा
* किश्तवाड़ जिला में स्थित किश्तवाड़ पनबिजली प्रोजेक्ट (540 मेगावाट प्रस्तावित)।

ई सभ 1960 के सिंधु जल संधि के अनुसार "रन-ऑफ-द-रिवर" प्रोजेक्ट हवें।एह संधि में चिनाब के पानी पाकिस्तान के आवंटित कइल गइल बा। भारत अपना पानी के इस्तेमाल घरेलू आ खेती के इस्तेमाल खातिर भा पनबिजली नियर "गैर-उपभोग्य" इस्तेमाल खातिर कर सके ला। भारत के अपना प्रोजेक्ट में 12 लाख एकड़-फीट (1.5 अरब घन मीटर) तक पानी के भंडारण करे के अधिकार बा। साल 2011 ले पूरा भइल तीन गो परियोजना, सलाल, बगलीहार आ दूल हस्ती, के कुल भंडारण क्षमता 260 हजार एकड़-फीट (32 करोड़ घन मीटर) बा।

पाकिस्तान के चिनाब पर चार गो हेडवर्क बाड़ें:

* मराला हेडवर्क्स - सियालकोट के पास स्थित बा
* खांकी हेडवर्क्स - गुजरानवाला जिला में स्थित बा
* कादिराबाद हेडवर्क्स - मंडी बहौद्दीन जिला में स्थित बा
* त्रिम्मू बैराज - झांग जिला में स्थित बा

## संदर्भ

श्रेणी:भारत के नदी
श्रेणी:पाकिस्तान के नदी
श्रेणी:एशिया के इंटरनेशनल नदी
मदर टेरेसा

**मदर टेरेसा** (26 अगस्त 1910 – 5 सितंबर 1997), जिनके रोमन कैथोलिक चर्च में **कलकत्ता के संत टेरेसा** के उपाधि दिहल गइल, एगो अल्बेनियाई-भारतीय रोमन कैथोलिक नन आ मिशनरी रहली। इनकर जनम स्कोप्ये (वर्तमान में मैसिडोनिया के राजधानी) शहर में भइल जे ओह समय उस्मानी साम्राज्य के हिस्सा रहे। अठारह बरिस के उमिर में ई आयरलैंड चल गइली आ बाद में भारत आ इली जहाँ इनके बाकी के लगभग पूरा जिनगी बीतल।

1950 में मदर टेरेसा मिशनरीज ऑफ चैरिटी के अस्थापना कइली जे में साल 2012 में 4500 से बेसी सिस्टर लोग रहे आ ई संस्था दुनिया के 133 देसन में काम करत रहे।

मदर टेरेसा के कई गो अवार्ड आ सम्मान भी मिलल जेह में 1962 में रोमन मैग्सेसे प्राइज आ 1979 के नोबल शांति पुरस्कार सामिल बा। चर्च द्वारा इनके 4 सितंबर 2016 के संत के रूप में मान्यता दिहल गइल।

मदर टेरेस अपना जिनगी में आ मउअत के बादो कई किसिम के बिबाद के भी बिसय रहली।

## संदर्भ

श्रेणी:भारत के लोग
श्रेणी:कलकत्ता के लोग
श्रेणी:रोमन कैथोलिक संत
श्रेणी:नोबल शांति पुरस्कार सम्मानित लोग
श्रेणी:1910 में जनम
श्रेणी:1997 में निधन
दाऊद इब्राहिम

**दाऊद इब्राहिम** (जनम नाँव **दाऊद इब्राहिम कास्कर**; 27 दिसंबर 1955) एगो अपराधी आ घोषित आतंकवादी बाड़ें जे मुंबई के डोंगरी इलाका से आवे लें। इनके जनम महाराष्ट्र के रत्नागिरी जिला में भइल, सुरुआती जिनगी के बारे में बहुत जानकारी नइखे बाकी 70 के दशक में मुंबई के अंडरवल्ड में इनके नाँव तेजी से उभरल आ इनके डी-कंपनी के मुखिया मानल जाला।

वर्तमान में ई पाकिस्तान के कराची में बाड़ें आ इनके ऊपर मर्डर, अपहरण, सुपारी हत्या, संगठित अपराध, ड्रग्स के धंधा आ आतंकवाद के चार्ज बा। साल 2003 में इनके बैस्विक आतंकवादी घोषित कइल गइल आ साल 2011 में एफबीआई आ फ़ोर्ब्स के लिस्ट में ई दुनिया के तिसरा मोस्ट वांटेड भगोड़ा रहलें।

## संदर्भ

## बाहरी कड़ी
* कहानी भारत के 'मोस्ट वॉंटेड' दाऊद इब्राहिम की.., बीबीसी हिंदी, 22 मार्च 2013 

श्रेणी:1955 में जनम
श्रेणी:मुंबई के लोग
श्रेणी:अपराधी
स्टीफेन किंग

**स्टीफेन एडविन किंग** (अंग्रेजी: Stephen King; 21 सितंबर 1947) एगो अमेरिकी लेखक बाड़ें जे हॉरर, सुपरनैचुरल फिक्शन, सस्पेंस, साइंस फिक्शन आ फैंटेसी जइसन बिधा के चीज लिखे लें। इनके लिखल कहानी सभ पर कई गो फिलिम आ टीवी सीरियल वगैरह बन चुकल बाड़ें। इनके लिखल किताब सभ के अबतक ले 350 मिलियन (3.5 करोड़) कॉपी बिका चुकल बा।

किंग अपना लेखक के कैरियर में अबतक ले 58 गो उपन्यास लिख चुकल बाड़ें जेह में 7 गो ऊ रिचार्ड बाखमैन के नाव से लिखलें, छह गो नॉन-फिक्शन किताब लिख चुकल बाड़ें आ लगभग 200 से ढेर कहानी लिख चुकल बाड़ें जे किताब के रूप में छपल बाड़ी स।

इनका के कई गो अमेरिकी आ अंतर्राष्ट्रीय पुरस्कार आ अवार्ड मिल चुकल बाड़ें। कुछ लोग इनका के "किंग ऑफ हॉरर" के उपाधि भी देला।

## संदर्भ

श्रेणी:अमेरिका के लेखक
श्रेणी:1947 में जनम
श्रेणी:जियत लोग
सामूहिक सेक्स

**सामूहिक सेक्स** भा **ग्रुप सेक्स** अइसन सेक्स संबंधी क्रियाकलाप होला जेह में दू से बेसी भागीदार लोग होखे। ई क्रिया विपरीत लिंगी, समलिंगी, या मिश्रित भागीदारी वाला हो सकेला।

एह तरह के यौन संपर्क में अलग-अलग लोगन के बीच यौन संबंध बनावल जाला, जे कई रूप में हो सकेला — जइसे: 
* तीन लोगन के संबंध (थ्रीसम)
* चार लोगन के (फोरसम)
* बड़ समूह में सहभागिता (ऑर्गी)

एह क्रिया के मुख्य रूप से सहमति, गोपनीयता, आ स्वास्थ्य सुरक्षा पर आधारित होखल जरूरी होला।

## संस्कृति आ इतिहास
सामूहिक मैथुन के उल्लेख कई प्राचीन ग्रंथन में मिलेला। कामसूत्र जइसन प्राचीन भारतीय ग्रंथ में *चतुरमैथुन* (चार लोग के मैथुन) के वर्णन मिलेला। 

मध्यकालीन आ यूरोपीय कला में भी अइसन गतिविधियन के चित्रण पावल गइल बा। आधुनिक समय में ई विषय कई बार साहित्य, फ़िल्म आ पोर्नोग्राफी के हिस्सा भी बनल बा।

## प्राकृतिक जगत में
इंसान के अलावा, कुछ दुसर जीव-जंतु, खासकर बोनोबो आ चिंपांजी प्रजाति के बंदरन में भी सामूहिक यौन व्यवहार देखल गइल बा। एह तरह के व्यवहार सामाजिक संबंध मजबूत करे, तनाव घटावे, आ मेलजोल बढ़ावे खातिर उपयोग में लावल जाला।

## स्वास्थ्य आ सुरक्षा
दलगत यौन क्रिया में भाग लेवे से पहिले निम्न बातन के ध्यान में राखल जरूरी होला:
* भागीदार सभ के स्पष्ट सहमति होखे
* यौन-संक्रमण (STI) से बचाव खातिर सुरक्षात्मक उपाय (जइसे कंडोम) के इस्तेमाल होखे
* साफ-सफाई आ मर्यादा के पालन कइल जाव

## चित्र संग्रह

File:Kama Sutra 50 detail.jpg|कामसूत्र में दलगत यौन क्रिया के चित्र
File:KamaSutra25.jpg|कामसूत्र में चतुरमैथुन
File:Martin van Maele 04.jpg|मार्टिन वान माइल के चित्र में सामूहिक मैथुन
File:Fourgy Inked Colour.png|सांकेतिक चित्रण


## संदर्भ


श्रेणी:मानव कामुकता
श्रेणी:सेक्स
जेम्स पैटर्सन

**जेम्स पैटर्सन** (अंग्रेजी: James Brendan Patterson; जनम 22 मार्च 1947) एगो अमेरिकी लेखक आ मानवप्रेमी (फिलेंथ्रोपिस्ट) बाड़ें। इनके लेखन काम में मुख्य रूप से थ्रिलर, सस्पेंस आ अउरी अन्य किसिम के फिक्शन उपन्यास आ कहानी बाड़ी स। अबतक ले इनके लिखल किताब सभ के 300 मिलियन (3 करोड़) से बेसी कॉपी बिका चुकल बा। पैटर्सन अइसन पहिला लेखक हवें जेकर लिखल किताब ई-बुक के फार्मेट में एक करोड़ से ज्यादे बिकाइल होखे।

## संदर्भ

श्रेणी:अमेरिका के लेखक
श्रेणी:1947 में जनम
श्रेणी:जियत लोग
फेक न्यूज

220px|thumb|"फेक न्यूज' के पहिचान कइसे कइल जाय ई बतावत एगो पोस्टर
**फेक न्यूज** मने कि फर्जी समाचार भा झूठ खबर, एक तरह के दोयम पत्रकारिता भा प्रोपेगैंडा होला जेह में जानबूझ के फर्जी खबर भा धोखाधड़ी के परचार प्रसार परंपरागत मीडिया या फिर सोशल मीडिया के इस्तेमाल से कइल जाला। हाल के समय में सोशल मीडिया के बढ़त इस्तेमाल आ एकरे जरिये कौनों किसिम के झूठ-साँच चीज के तेजी से फइले के घटना आम चीज हो चुकल बा।

फेक न्यूज के कई गो मकसद हो सके लें:
* कौनों ब्यक्ति, संस्था भा एजेंसी के बदनाम करे खातिर
* आर्थिक भा राजनीतिक लाभ खातिर
* सनसनी फइलावे खातिर
* इंटरनेट आधारित समाचार साइट सभ पर क्लिक करे के मजबूर करे वाली हेडलाइन बनावल वगैरह।

फेक न्यूज के सभसे बड़ परभाव ई पड़े ला कि सीरियस मीडिया पर से लोग के बिस्वास उठ जाला आ पत्रकार लोग के कौनों स्टोरी कभर करे में परेशानी होला।

## संदर्भ

श्रेणी:मीडिया
श्रेणी:समाचार
थ्रिलर

**थ्रिलर** साहित्य, फिलिम वगैरह में एक किसिम के ब्यापक बिधा भा वर्ग हवे जेकर कई गो उपबिधा भा उपवर्ग बाड़ें, आमतौर पर ई पाठक भा दर्शक के भारी उत्सुकता, रोमांच  आ तनाव से भरे में सफल कथा कहे के शैली हवे, कथा के खत्म होखे तक पाठक, दर्शक के चैन न मिले।

श्रेणी:साहित्यिक बिधा
फारस के खाड़ी

**फारस के खाड़ी** पच्छिमी एशिया में एगो समुंद्री हिस्सा बा जे लगभग चारों ओर से जमीन से घेराइल बाटे, पातर खा जलजोड़, हरमुज के जलजोड़ एकरा के हिंद महासागर (ओमान के खाड़ी) से जोड़े ला। एक तरह से कहल जा त ई हिंद महासागर के जमीनी इलाका के भीतर ले घुसल बिस्तार हवे जेकरे एक ओर अरब प्रायदीप बा आ दुसरे ओर ईरान (फारस)। एह खाड़ी के उत्तर पच्छिमी माथ पर शत अल अरब नदी आ के एह में आपन डेल्टा बनावे ले।

खाड़ी ईरान-ईराक जुद्ध के क्षेत्र रह चुकल बा, खाड़ी जुद्ध के दौरान ई पूरा तरीका से दुनिया के खातिर धियान के बिसय बनल रहे आ ईराक के कुवैत पर हमला एही खाड़ी में भइल। मुख्य रूप से ई इलाका पेट्रोलियम उत्पादन के क्षेत्र हवे आ एही कारण ई खाड़ी दुनिया खाती महत्व के बिसय हवे।

खाड़ी में भरपूर मूंगा के चट्टान, मछरी पकडे के इलाका आ मोती निकाले वाला इलाका बाड़ें। हालाँकि, एह खाड़ी के आसपास तेल निकाले, उद्योगीकरण आ जुद्ध वगैरह से एकरे प्राकृतिक इकोसिस्टम के बहुत नोकसान चहुँपल बाटे।

## संदर्भ

श्रेणी:पच्छिमी एशिया
श्रेणी:हिंद महासागर
शत अल अरब

**शत अल-अरब** पच्छिमी एशिया में एगो नदी बा। ई नदी दजला आ फरात नदिन के संगम से बने ले आ फारस की खाड़ी में गिरे ले। नदी के कुल लंबाई लगभग 200 किलोमीटर बा। दजला आ फरात के संगम दक्खिनी ईराक के बसरा गवर्नरेट में होला। एहिजा के बाद इनहन के नाँव बदल के शत अल-अरब पड़ जाला।

ई नदी फारस के खाड़ी के उतर-पच्छिमी माथ पर आपन डेल्टा बनावे ले। नदी के महत्व जलमार्ग के रूप में भी हवे। एह नदी में ईरान के ओर से एगो अउरी नदी आ के मिले ले जे गाद (सिल्ट) के भारी मात्रा में जमाव एह नदी में कइ देले, एही कारन एह नदी के जहाज सभ के आवाजाही लायक बनवले रहे खाती गाद के ड्रेजिंग करे के पड़े ला।

## संदर्भ

श्रेणी:एशिया के इंटरनेशनल नदी
टॉम हैंक्स

**टॉम हैंक्स** एगो अमेरिकी एक्टर आ फिलिम निर्माता बाड़ें।

## संदर्भ

श्रेणी:अमेरिकी एक्टर
श्रेणी:1956 में जनम
श्रेणी:जियत लोग
सरहपा

**सरहपा** भा **सरह** (c. 8वीं-सदी) सहजिया पंथ के लोगन में पहिला आ महासिद्ध लोग में से एक रहलें। इनका के ओडिया, अंगिका आ भोजपुरी (हिंदी) के पहिला कबी मानल जाला आ राहुल सांकृत्यायन इनके समय आठवीं सदी बतावे लें जे बहुधा अवरू बिद्वान लोग के भी मान्य बा। इनके अउरी नाँव में **सरह**, **राहुलभद्र** वगैरह भी मिले ला। तिब्बती भाषा में इनके नाँव *सरह* के अरथ "जे तीर चला चुकल होखे" होला। कुछ लोग इनके नाँव के सहस्रपाद से निकसल बतावे ला।

दोहा, चर्यागीत आ वज्रगीत के रचनाकार मानल जालें।

## रचना
* हरप्रसाद शास्त्री द्वारा संपादित - *बौद्धगान ओ दोहा*
* राहुल सांकृत्यायन द्वारा तिब्बत से ले आइल सामग्री पर आधारित - *दोहा कोश*

## संदर्भ

श्रेणी:भोजपुरी साहित्य
श्रेणी:भोजपुरी-भाषा के कवि
नेहा कक्कड़

**नेहा कक्कड़** (जनम 6 जून 1988) एगो भारतीय गायिका बाड़ी। गायिका के रूप में कक्कड़ 2006 में भारतीय टीवी शो *इंडियन आइडल* के सीजन 2 में भागीदार रहली आ सुरुआती कुछ दौर के बाद बाहर हो गइल रहली। 2014 में ई *कामेडी सर्कस के तानसेन* नाँव के प्रोग्राम में देखलाई पड़ली जे सोनी टीवी पर परसारित भइल। ज़ी टीवी के कार्यक्रम, *सा रे ग म पा के लिल चैंप्स* में जज के भूमिका में रहली।

साल 2008 में, ई आपन पहिला एल्बम निकलली, *नेहा-दि रॉक स्टार*, एकर म्यूजिक कंपोजर मीत ब्रदर्स रहलें। कक्कड़ के गावल गाना सभ में हनी सिंह के साथै "सन्नी सन्नी", "मनाली ट्रांसे", "आओ राजा", मेइयांग चांग के साथे "धातिंग नाच", "लंडन ठुमका", "हान्जू", आ गिप्पी ग्रेवाल के  साथै "पट्ट लेंगे" प्रमुख बाड़ें।

## संदर्भ

श्रेणी:भारतीय गायिका
श्रेणी:बॉलीवुड प्लेबैक सिंगर
श्रेणी:1988 में जनम
श्रेणी:जियत लोग
राहत फतेह अली खान

**राहत फ़तेह अली ख़ान** (जनम 9 दिसंबर 1974) एगो पाकिस्तानी गायक बाड़ें। मूल रूप से कउआली गावे वाला परिवार से हवें आ परसिद्ध गायक नुसरत फ़तेह अली ख़ान के भतीजा हवें। सूफ़ी कउआली एगो बिधा हवे जेह में ई सभसे ढेर गावे लें हालाँकि, गजल आ अउरी किसिम के गाना भी गवले बाड़ें। राहत फ़तेह अली खान कई गो अंतर्राष्टीय कार्यक्रम में गा चुकल बाड़ें आ भारतीय सिनेमा (बॉलीवुड) में आ पाकिस्तानी सिनेमा में मशहूर कलाकार हवें। एमटीवी पाकिस्तान के कोक स्टूडियो खातिर लाइव गावे के प्रोग्राम खातिर भी इनके खूब परसिद्धि मिलल आ नुसरत फ़तेह अली खान के कई गो कव्वाली सभ के दोबारा गावे खातिर भी जानल जालें।

## संदर्भ

श्रेणी:पाकिस्तानी सिंगर
श्रेणी:बॉलीवुड प्लेबैक सिंगर
श्रेणी:1974 में जनम
श्रेणी:जियत लोग
रथजात्रा (पुरी)

**पुरी के रथजात्रा**, भा **रथयात्रा** ओडिशा के पुरी में भगवान जगन्नाथ से जुड़ल एगो हिंदू धार्मिक आयोजन हवे। ओडिशा के संस्कृति में भगवान जगन्नाथ के बहुत खास अस्थान हवे आ एह सालाना मनावल जाए वाला तिहुआर के भी। ई भारत में होखे वाली सभसे पुरान रथजतरा हवे। एकर जिकिर कई गो पुराणन में भी बा।

## इहो देखल जाय
* जगन्नाथ मंदिर, पुरी

## संदर्भ

श्रेणी:हिंदू तिहुआर
श्रेणी:ओडिशा के संस्कृति
ए आर रहमान

**अल्लारक्खा रहमान** (जनम नाँव: **ए॰ एस॰ दिलीप**; 6 जनवरी 1967) जे **ए॰ आर॰ रहमान** के नाँव से ढेर जानल जालें एगो भारतीय संगीतकार, गायक, गीतकार आ संगीत प्रोड्यूसर बाड़ें। रहमान के खासतौर पर भारतीय शास्त्रीय संगीत के इलेक्ट्रानिक म्यूजिक आ वल्ड म्यूजिक के साथे जोड़ के संगीत के रचना करे खाती जानल जाला। रहमान के अबतक ले छह गो राष्ट्रिय फिलिम अवार्ड, दू गो एकेडमी अवार्ड, दू गो ग्रेमी अवार्ड, एक ठो बाफ्टा अवार्ड, एक ठो गोल्डन ग्लोब अवार्ड, पंद्रह गो फिल्मफेयर अवार्ड आ सत्रह गो फिल्मफेयर अवार्ड साउथ मिल चुकल बाड़ें। भारत सरकार द्वारा इनके साल 2010 में पद्मभूषण से सम्मानित कइल गइल जे भारत के तीसरा सभसे ऊँच नागरिक सम्मान हवे।

## संदर्भ

श्रेणी:भारतीय मरद फिलिम स्कोर कंपोजर
श्रेणी:भारतीय गायक
श्रेणी:तमिलनाडु के लोग
श्रेणी:1967 में जनम
श्रेणी:जियत लोग
मच्छर

**मच्छर** (Mosquito) एक किसिम के, छोट साइज के जीव हवे जे जीव बिज्ञान के बर्गीकरण में माछी सभ के बंस (*डिप्टेरा*) में आवे ला। ई दू पाँख वाला, छोटहन किरौना कई किसिम के बैक्टीरिया सभ के फइलावे आ एह कारन कई किसिम के बेमारी सभ के वाहक जीव के रूप में जानल जाला। आमतौर पर ई दुनियाँ के सगरी इलाका में पावल जालें हालाँकि, नम-गरम इलाका सभसे ढेर मच्छर वाला होखे लें।

मच्छर द्वारा फइले वाली बेमारी सभ में सभसे आम बेमारी मलेरिया बा। एकरे आलावा काला अजार, डेंगू, जापानी एन्सेफेलाइटिस नियर कई गो अउरी घातक बेमारी मच्छर द्वारा फइले लीं।

आमतौर पर मच्छर पानी के आसपास के इलाका में पावल जालें आ गड्ढा, गड़ही, नाबदान वगैरह के पानी में आपन अंडा देलें। अंडा से लार्वा निकले ला आ लार्वा बड़ होखे पर पाँख निकले के बाद मच्छर बन जाला। ई एकलिंगी जंतु हवे, मने कि नर-मादा के रचना अलग अलग किसिम के होले। आदमी आ जानवर सभ के खून चूसे के काम खाली मादा मच्छर करे लीं जब इनहन के प्रजनन काल होला। बाकी समय में नर आ मादा दुनों किसिम के मच्छर पेड़-पौधा सभ के रस चूसे लें।

## संदर्भ

श्रेणी:जंतु बिज्ञान
श्रेणी:मलेरिया
मीनाक्षी लेखी

**मीनाक्षी लेखी** एग भारतीय वकील आ राजनीतिक नेता बाड़ी। लेखी भारत के सुप्रीम कोर्ट में वकालत के प्रैक्टिस करे ली आ वर्तमान में भाजपा के नेता के रूप में दिल्ली से लोकसभा सांसद बाड़ी। वर्तमान में ई भारतीय जनता पार्टी के राष्ट्रीय प्रवक्ता भी बाड़ी। लेखी हर हप्ता "दि वीक" पत्रिका में कॉलम भी लिखे ली आ अंग्रेजी आ हिंदी दुनों भाषा पर इनके बढियाँ पकड़ हवे। लेखी के संसद में बहस करे आ अन्य चीजन में रूचि लेवे खाती तारीफ़ मिल चुकल बा।

## संदर्भ

श्रेणी:दिल्ली के लोग
श्रेणी:भारतीय जनता पार्टी के नेता
श्रेणी:16वीं लोकसभा के सदस्य
लक्ष्मीप्रसाद देवकोटा

**लक्ष्मीप्रसाद देवकोटा** (12 नवंबर 1909 – 14 सितंबर 1959) एगो नेपाली कबी, नाटककार आ उपन्यासकार रहलें। इनका के नेपाल में आ नेपाली भाषा के साहित्य में *महाकवि* के उपाधि दिहल गइल बा। इनके कुछ परसिद्ध आ प्रमुख रचना सभ में *मुनामदन*, *शकुन्तला*, *सुलोचना* आ *कुञ्जिनी* नियर रचना गिनावल जा सके लीं। इनके पढ़ाई नेपाल में आ पटना में भइल; पेशा से ई अध्यापक रहलें।

14 सितंबर 1959 के काठमांडो में इनके निधन कैंसर से भइल जे इनके सिगरेट पिए के आदत के कारण भइल रहे।

## संदर्भ

श्रेणी:नेपाल के लोग
श्रेणी:1909 में जनम
श्रेणी:1959 में निधन
क्राउडसोर्सिंग

***क्राउडसोर्सिंग*** (crowdsourcing) सोर्सिंग के अइसन मॉडल हवे जेह में केहू ब्याक्ति भा संस्था कुछ हासिल करे लें; ई हासिल होखे वाली चीज बस्तु हो सके ले भा सेवा हो सके ले, कौनों आइडिया हो सके ला भा फाइनेंस हो सके ला, आ एकर स्रोत (सोर्स) तुलनात्मक रूप से इंटरनेट प्रयोगकर्ता लोग के बिसाल संख्या होखे ले। शब्द के आबिस्कार साल 2005  में भइल - *क्राउड* (मने भीड़) आ *आउटसोर्सिंग* (आपन काम बाहर क लोग भा संस्था से करावल) के मिला के। हालाँकि, एगो मॉडल के रूप में ई चीज इंटरनेट भा डिजिटल जमाना से पहिलहूँ मौजूद रहल।

## संदर्भ
अर्बन डिक्शनरी

***अर्बन डिक्शनरी*** (Urban dictionary) एगो क्राउडसोर्सिंग आधारित ऑनलाइन डिक्शनरी हवे जेह में स्लैंग शब्द भा वाक्यांश सभ के सामिल कइल बा आ ई "*डिफाइन योअर वल्ड*" के मोटो के साथ इंटरनेट प्रयोगकर्ता लोग द्वारा लिखल गइल बाटे। एह वेबसाइट के अस्थापना सन 1999 में ऍरन पेकहेम द्वारा भइल।

## संदर्भ

श्रेणी:अमेरिकी वेबसाइट
देवदास

***देवदास*** () साल 1917 में छपल बंगाली-भाषा के एगो उपन्यास हवे जेकर लेखक शरतचंद्र चट्टोपाध्याय रहलें। उपन्यास के कहानी प्रेम-रोमांस आ ट्रेजडी वाली हवे आ ई बंगाली के साहित्य के कुछ सभसे परभावशाली रचना सब में से एक मानल जाले आ दुनिया के कई भाषा में एकर अनुबाद भइल बा। एह उपन्यास पर कई बेर फिलिम भी बन चुकल बाड़ी सऽ।

## कथासंछेप

## फिलिम, थियेटर आ टीवी रूपांतर

## संदर्भ

श्रेणी:बंगाली-भाषा के उपन्यास
देवदास (1955 फिलिम)

**देवदास** साल 1955 में रिलीज भइल एगो हिंदी-भाषा के फिलिम रहल जे शरतचंद्र के उपन्यास *[[देवदास]]* पर आधारित रहल आ एकर डाइरेक्टर बिमल रॉय रहलें। फिलिम में देवदास के मुख्य भूमिका में दिलीप कुमार, पारो के भूमिका में सुचित्रा सेन आ चंद्रमुखी के भूमिका में वैजयंतीमाला रहल लोग। फिलिम बाक्स ऑफिस पर एगो हिट फिलिम रहल आ एह फिलिम के कई गो अवार्ड भी मिललें।

बाद के समीक्षा सभ में भी एह फिलिम के बॉलीवुड के श्रेष्ठ फिलिम सभ में अस्थान दिहल गइल बा। फिलिम के तारीफी कमाल बोस के सिनेमेटोग्राफी आ लाइटिंग खाती भी जानल जाले जेकरा चलते कम बोले वाला चरित्र देवदास के बढ़ियाँ से देखावल जा सकल बा।

## संदर्भ

श्रेणी:हिंदी-भाषा के फिलिम
रोवन एटकिंसन

**रोवन एटकिंसन** (जनम 6 जनवरी 1955) एगो ब्रिटिश एक्टर, कॉमेडियन आ स्क्रीनलेखक बाड़ें। इनके सभसे ढेर परसिद्धि *मिस्टर बीन* के रूप में बा काहें कि ई यही नाँव के किरदार टीवी शो आ फिलिम में क चुकल बाड़ें। एकरे अलावा इनके मशहूर काम बीबीसी1 के कॉमेडी शो *ब्लैकेडर* बाटे।

## संदर्भ

श्रेणी:1955 में जनम
श्रेणी:जियत लोग
श्रेणी:अंगरेज लोग
प्लास्टिक

**प्लास्टिक** भा **पलास्टिक** (Plastic) एगो बनावटी पदार्थ हवे जे प्रकृति में अपने आप ना पावल जाला बलुक मनुष्य द्वारा रासायनिक प्रक्रिया से बनावल जाला आ एह कटेगरी में बहुत सारा पदार्थ आवे लें जे सिंथेटिक पॉलीमर होलें या फिर कार्बनिक यौगिक (ऑर्गेनिक कंपाउंड) होलें जिनहन के ढाल के बिबिबिध किसिम के चीज बनावल जा सके ला। *प्लास्टीसिटी* अइसन गुण के कहल जाला कि ओह चीज के ऊपर दबाव भा तनाव पड़े पर ओकरे रूप में बदलाव होखे आ बाद में दबाव भा तनाव वाला बल हट जाए पर भी फिर से ऊ वापस अपना पुरानका रूप में न लवटे। एही कारण इनहन के बिबिध रूप आ आकृति में ढालल जा सके।

आमतौर पर प्लास्टिक के निर्माण में पेट्रोकेमिकल (जमीनभीतरी तेल से निकले वाला रासायनिक पदार्थ) सभ के इस्तेमाल कइल जाला। हालाँकि, इनहन के सस्ता बनावे भा अउरी अन्य बिसेस्ता पैदा करे खाती अन्य कई चीज भी मिलावल जा सके ला।

चूँकि, औद्योगिक सभ्यता में, पलास्टिक के उत्पादन आसान आ सस्ता हो गइल बा आ एकर इस्तेमाल रोजमर्रा के चीज से ले के बिबिध किसिम के काम में कइल जा रहल बा, एकर इस्तेमाल हमनी के हर जगह देखाई पड़ रहल बा। भारत में कुल पलास्टिक उत्पादन के 42% बिबिध चीज के पैकिंग खाती इस्तेमाल होला। एक तरह से देखल जाय तब प्लास्टिक से पहिले के जमाना में जवना चीज सभ खाती धातु, लकड़ी, माटी, चीनी मट्टी, सींघ, हड्डी, चमड़ा, कपड़ा आ शीसा नियर पदार्थन के इस्तेमाल होखे, सस्ता आ सहज उपलब्ध होखे के कारण इनहन के इस्तेमाल के जगह अब पलास्टिक के इस्तेमाल होखे लागल बा।

इतिहास के बात कइल जाय तब, दुनिया के पहिला पलास्टिक (पूरा तरीका से सिंथेटिक) बैकेलाईट रहल जे न्यू यॉर्क में 1907 में लियो बैकेलैंड द्वारा बनावल गइल। इहे एकर नाँव भी "प्लास्टिक" रखलें। ओकरे बाद कई रसायन बिग्यानी लोग एकरे बिकास में काम कइल।

वर्तमान समय में पलास्टिक के बढ़ गइल इस्तेमाल आ एकरा के प्राकृतिक तरीका से नष्ट होखे में लागे वाला बहुत बेसी समय के कारण, प्लास्टिक के अधिकता से पर्यावरण पर नोकसानदेह परभाव पड़ रहल बा जे प्लास्टिक प्रदूषण बा।

## संदर्भ

श्रेणी:प्लास्टिक
श्रेणी:बनावटी पदार्थ
प्लास्टिक प्रदूषण

260px|thumb|alt=बीच के किनारे प्लास्टिक के बोतल इत्यादि|भारत में एक ठो बीच (समुंदरी किनारा) पर पलास्टिक के कचरा।

**प्लास्टिक प्रदूषण**, पर्यावरण में प्लास्टिक के प्रवेश आ एकरा से जियाजंतु, इनहन के प्राकृतिक आवास आ मनुष्य पर पड़े वाला खराब परभाव हवे। जवन पलास्टिक प्रदूषक के रूप में काम करे लें उनहना के साइज के आधार पर तीन कटेगरी में बाँटल जाला: माइक्रो-, मेसो-, आ मैक्रो- कचड़ा; मने कि बहुत छोट साइज के, माझिल साइज के आ बड़हन साइज के कचड़ा। प्लास्टिक सस्ता होखे ला आ बहुत दिन ले चले ला, एकर इस्तेमाल बहुत बिबिध प्रकार से कइल जा सके ला; इहे कारन बा कि आदमी द्वारा पलास्टिक के इस्तेमाल बहुत भारी मात्रा में पूरा दुनिया में हो रहल बा। दूसर बात ई कि, जादेतर प्लास्टिक सभ के रचना अइसन होला कि ऊ प्राकृतिक तरीका से टूट के आसान तत्व में बदल जाए के बिबिध प्रक्रिया सभ के प्रति रोधक (रेजिस्टेंट) होखे लें। परिणाम ई कि इनहन के प्राकृतिक बिघटन बहुत धीरे होला। ई दुनों कारण मिल के प्लास्टिक के पर्यावरण खातिर प्रदूषक चीज बानवे में योगदान करे लें आ ई एगो घातक प्रदूषक बन गइल बा।

## संदर्भ

प्रदूषण
श्रेणी:प्रदूषण
माइकोप्लाज्मा जेनिटेलियम

**माइकोप्लाज़्मा जेनिटेलियम** सेक्स से फइले वाली एगो संक्रामक बेमारी बा। एकरा के **एमजी** भा **एमजेन** के नाँव से भी बोलावल जाला। ई एक किसिम के माइक्रोबैक्टेरिया होला जे बेमारी पैदा करे वाला होला आ मनुष्य के पेशाब मार्ग के आसपास इंफेक्शन के रूप में पावल जा सके ला। एक ब्यक्ति से दूसरा ब्यक्ति में ई सेक्स के द्वारा फइल सके ला आ सभसे चिंता के बात ई बा कि ई एंटीबायोटिक सभ के प्रति रेजिस्टेंट बाटे।

## संदर्भ

श्रेणी:बेमारी
बिरहा

**बिरहा** एक किसिम के लोकगीत हवे जे उत्तर भारत के भोजपुरी क्षेत्र आ अवधी भाषी इलाका में प्रमुख रूप से गावल जाला, हालाँकि एकर बिस्तार मध्य प्रदेश के बघेलखंड आ उत्तरी छतीसगढ़ में भी मिले ला। एकरे आलावा भोजपुरी लोग जहाँ जहाँ गइल बा ओहिजा भी ई सुने के मिल सके ला। मूल रूप से ई अहीर लोग के गीत मानल जाला। हालाँकि, वर्तमान में एकरा के गावे वाला लोग अहिरे होखे अइसन कौनों पाबंदी ना बा।

## संदर्भ

श्रेणी:भोजपुरी संस्कृति
श्रेणी:भोजपुरी लोकगीत
लकड़ी

thumb|लकड़ी
**लकड़ी** भा **काठ** फेड़ आ पौधा सभ से मिले वाला चीज हवे जेकर इस्तेमाल बिबिध किसिम के सामान बनावे, या जरावे खातिर इस्तेमाल होला। अइसन पेड़पौधा सभ के लकड़ीदार पौधा कहल जाला जिनहन से लकड़ी मिले ले। एह फेड़ सभ के तना, डाढ़ आ सोर से लकड़ी मिले ला।

बैज्ञानिक हिसाब से लकड़ी एक किसिम के टिशू होला जे छेददार (पोरस) आ रेशेदार होला।

## संदर्भ
दुधवा टाइगर रिजर्व

**दुधवा टाइगर रिजर्ब** उत्तर प्रदेश के तराई इलाका में, नेपाल बाडर के लगे, लखीमपुर खीरी आ बहराइच जिला में एगो टाइगर रिजर्व बा। एग टाइगर रिजर्व के अंदर दुधवा नेशनल पार्क, किशनपुर आ कतरनियाघाट बनजीव बिहार सामिल बाड़ें। एकर कुल रकबा  आ एह में तीन गो बड़हन जंगल वाला हिस्सा सामिल बाड़ें जिनहन के बीचा में खेती-बारी वाली जमीन बाटे। एकर उत्तरी-पुरबी सीमा नेपाल देस के साथे सझिया बाटे आ काफी दूरी ले ई मोहाना नदी के सहारे बने ले। पूरा एरिया तराई के अल्यूवियल (जलोढ़) मैदान हवे जहाँ से कई गो छोट नदी पास होखे लीं आ आपन बाढ़ के मैदान बनावे लीं। एह बाढ़ के मैदान के ऊँचाई के रेंज  बाटे।

## इहो देखल जाय
* दुधवा नेशनल पार्क
* पीलीभीत टाइगर रिजर्व

## संदर्भ

## बाहरी कड़ी
*  दुधवा राष्ट्रीय उद्यान, लखीमपुर खीरी जिला के वेबसाइट kheri.nic.in पर
* दुधवा नेशनल पार्क , उत्तर प्रदेश पर्यटन, uptourism.gov.in पर

श्रेणी:भारत के टाइगर रिजर्ब
श्रेणी:उत्तर प्रदेश के पर्यावरण
श्रेणी:उत्तर प्रदेश के भूगोल
श्रेणी:लखीमपुर खीरी जिला
बंजारा

**बंजारा** (**गोर**, **गोरमाटी**) एगो भारतीय जनजाति हवे। एह जनजाति के लोग के मूल आज काल्ह के राजस्थान के मारवाड़ इलाका मानल जाला आ वर्तमान में ई लोग भारत के अउरी इलाका सभ में भी रहे ला। ई लोग एकतरह से घुमंतू लोग में सामिल कइल जाला। इनहन लोग के ख़ास भाषा बंजारा भाषा हवे।

## संदर्भ

श्रेणी:भारत के लोग
घुमंतू लोग

[260px|thumb|[तिब्बत के एगो घुमंतू परिवार के साजो सामान। ई चरवाहा घुमंतू लोग हवे। तिब्बत के मूल निवासी लोग के कुल आबादी के 40% लोग घुमंतू हवे।]]
**घुमंतू** भा **खानाबदोश** अइसन जाति(-समूह) के लोग के कहल जाला जिनहन लोग के कौनों परमानेंट घर आ बस्ती न होखे; धियान देवे के बात ई कि एह जातिसमूह सभ के अइसने जीवन शैली होला जबकि अगर केहू अकेल ब्यक्ति के लगे मजबूरी में घर-बार न होखे तब ओह ब्यक्ति के बेघर कहल जाला। दुनियाँ में अभिन ले कई गो अइसन जनजाति आ आदिवासी लोग के समूह बाड़ें जे लोग के जिए के तरीका अइसने बा कि ऊ लोग छोट-बड़ झुंड में एक जगह से दुसरे जगह घूमत रहे ला।

अंग्रेजी में अइसन लोग के *नोमैड* (Nomad) कहल जाला। ई शब्द फ्रांसीसी से आइल बतावल जाला।

## संदर्भ

श्रेणी:समाज
श्रेणी:जनजाति
श्रेणी:मानव भूगोल
श्रेणी:सामाजिक भूगोल
लेंस

**लेंस** एक किसिम के प्रकाश संबंधी जुगति होला जेह से हो के गुजरे के बाद रोशनी मुड़ के या त एक जगह एकट्ठा हो जाले भा छितरा जाले। सिंपल लेंस में एक ठो टुकड़ा अइसन पदार्थ के होला जेह से रौशनी के किरन गुजर सके आ एकरे खास आकृति के कारण एह से गुजरे पर किरन मुड़ जालीं। सिंपल लेंस के बिपरीत कंपाउंड लेंस कई गो सिंपल लेंस के झुंड होला जे आपस में मिल एक एगो सिंगल लेंस सिस्टम नियर काम करे लें, हर एक सिंपल लेंस के एलीमेंट कहल जाला।

## संदर्भ


श्रेणी:ऑप्टिक्स
रेल परिवहन

**रेल परिवहन** परिवहन के अइसन परकार हवे जेह में सामान भा आदमीजन के ढोवे खाती पटरी पर चले वाली गाड़ी के इस्तेमाल होला। एह पटरी सभ के रेल के पटरी कहल जाला। आमतौर पर पटरी लोहा (इस्टील) के होखे लीं आ एह पर चले वाला गाड़ी सभ में लागल पहियओ लोहे के होखे लें। ई सड़क परिवहन से अलग होला, सपाट सड़क पर चले वाली गाड़ी के दिशा बदले खाती ड्राईबर लगे इस्टेरिंग होला, जबकि रेल परिवहन में पटरी के सहारे गाड़ी मुड़े ले। पटरी पर चले वाली एह गाड़ी सभ में रेलगाड़ी (ट्रेन) आ ट्राम सभसे आम उदाहरण बा।

मध्यम दूरी खाती सामान ढोवे में रेल परिवहन, सड़क आ जहाज से सस्ता पड़े ला।

## संदर्भ


श्रेणी:परिवहन
कागज

**कागज** रेशेदार सेलुलोज के लुगदी के दबा के बनावल जाए वाला चीज हवे जे शीट भा रोल के रूप में आवे ला आ लिखाई, छपाई वगैरह के कामे आवे ला।

## संदर्भ
पाकिस्तानी आम चुनाव, 2018

पाकिस्तान में **आम चुनाव** होखे के तारीख 25 जुलाई 2018 तय बा जेह में नेशनल असेंबली के मेंबर लोग चुनल जाई। एह चुनाव के साथे साथ चार गो प्रांत सभ में भी चुनाव होखे के तय बा।  जादातर ओपिनियन पोल सभ में ई कहल जा रहल बाटे कि पाकिस्तान मुस्लिम लीग (एन) के जीत होखी जबकि पाकिस्तान तहरीक-ए-इंसाफ दुसरे नमर पर कुछे पाछे रही।

अइसन आरोप भी लगावल गइल बाड़ें कि चुनावन से पहिलहीं न्यायबेवस्था, मलेटरी आ इंटेलिजेंस द्वारा चुनाव परिणाम के पीटीआइ के फेबर में करे के कोसिस आ पीएमएल (एन) के खिलाफ करे के कोसिस कइल जा रहल बाटे।

## संदर्भ

श्रेणी:पाकिस्तान के राजनीति
श्रेणी:पाकिस्तान
जाह्नवी कपूर

**जाह्नवी कपूर** (जनम 6 मार्च 1997) एगो हिंदी फिलिम ऐक्ट्रेस बाड़ी। ई प्रसिद्ध ऐक्ट्रेस श्रीदेवी के बेटी हई आ हाल में इनके फिलिम *[[धड़क]]* रिलीज भइल बा जेह में ई ईशान खट्टर के साथे लीड रोल कइले बाड़ी। एह फिलिम में एक्टिंग के चलते इनका के बेस्ट डेब्यू फ़ीमेल कटेगरी में दादा साहेब फाल्के एक्सीलेंस अवार्ड दिहल गइल बा।

## फिल्मोग्राफी

## संदर्भ

## बाहरी कड़ी

* 
* जाह्नवी कपूर बॉलीवुड हंगामा पर

श्रेणी:जियत लोग
श्रेणी:1997 में जनम
श्रेणी:हिंदी फिलिम ऐक्ट्रेस
श्रेणी:पंजाबी लोग
सिंध

**सिंध** पाकिस्तान के एगो प्रांत बाटे। ई पाकिस्तान के दक्खिन-पूरबी इलाका में पड़े ला आ एरिया के हिसाब से पाकिस्तान के तिसरा आ आबादी के हिसाब से पंजाब के बाद दुसरा सभसे बड़ प्रांत हवे। एकर सीमा पच्छिम में बलूचिस्तान प्रांत, उत्तर में पंजाब प्रांत आ पूरुब में भारत देस के राजस्थान आ गुजरात से सटल बा। एकरे दक्खिन में गुजरात राज्य आ सुदूर दक्खिन पच्छिम में अरब सागर बा। भूगोल के हिसाब से ई लगभग पूरा तरीका से मैदानी इलाका हवे आ सिंधु नदी के ले आइल गाद-माटी जमा होखे से बनल हवे, हालाँकि एकरे पूरबी हिस्सा में थार के रेगिस्तान आ एकरे एकदम से पच्छिमी हिस्सा में किरथर के पहाड़ी इलाका भी पड़े लें।

## संदर्भ


श्रेणी:पाकिस्तान के प्रांत
बलूचिस्तान प्रांत

**बलूचिस्तान** पाकिस्तान के पाँच गो प्रांत सभ में से एगो प्रांत बा जे एह देस के सभसे पच्छिमी प्रांत हवे आ देस के दक्खिनी-पच्छिमी हिस्सा में पड़े ला। रकबा के हिसाब से ई पाकिस्तान के सभसे बड़हन प्रांत हवे आ एकर प्रशासनिक राजधानी क्वेटा हऽ।

बलूचिस्तान प्रांत के उत्तर में अफगानिस्तान देस, उत्तर-पूरुब में पाकिस्तान के खैबर पख्तूनख्वा आ पंजाब प्रांत, दक्खिन पूरुब में सिंध प्रांत, दक्खिन में अरब सागर आ पच्छिम में ईरान देस बाड़ें।

इहाँ के ख़ास बलूच संस्कृति हवे आ ई इलाका बहुत सूखा रेगिस्तान वाला हवे। राजधानी क्वेटा के आलावा इहाँ ग्वादार नाँव के बंदरगाह शहर प्रमुख बा आ ई इलाका प्राकृतिक गैस के भंडार खाती भी महत्व के इलाका हवे। इहाँ पाकिस्तान बिरोधी भावना आ अलगाववाद के समस्या भी बाटे।

## गैलरी

Quaid e Azam Residency Ziarat.jpg|क़ायदे आज़म रेजीडेंसी
Makran Coastal Highway, Balochistan.jpg|मकरान तट
Baluchistan Canyons.jpg|बलूचिस्तान के कैनियन
Hanna Lake Quetta.jpg|हाना झील, क्वेटा
Moola Chotuk Hidden paradise in Balochistan.jpg|खुज़ादार


## संदर्भ


श्रेणी:पाकिस्तान के प्रांत
खैबर पख्तूनख्वा

**खैबर पख्तूनख्वा** पाकिस्तान के पाँच गो प्रांत में से एगो प्रांत हवे। ई पाकिस्तान के उत्तर-पच्छिमी इलाका में अफगानिस्तान बाडर के सहारे स्थित प्रांत बा। एकर पुरान नाँव **नार्थ वेस्टर्न फ्रंटियर प्रांत** (भा खाली **फ्रंटियर**) हवे आ साल 2010 में बदल के वर्तमान नाँव रखाइल। आबादी आ आर्थिक उत्पादन के हिसाब से ई पाकिस्तान के तिसरा नमर के राज्य हवे बाकी रकबा के हिसाब से ई पाँचो प्रांत में सभसे छोट हवे।

खैबर पख्तूनख्वा के राजधानी पेशावर हवे आ ई गिलगित-बल्तिस्तान, आजाद काश्मीर, इस्लामाबाद राजधानी क्षेत्र, पंजाब आ सिंध प्रांत के साथे बाडर बनावे ला। हेइजा के सबसे ढेर आबादी पख्तून लोगन के हवे।

अमेरिका में भइल 9/11 हमला सभ के बाद ई इलाका बिबिध किसिम के मिलिटेंसी वाला रहल हवे।

## संदर्भ


श्रेणी:पाकिस्तान के प्रांत
पंजाब, पाकिस्तान

**पंजाब** पाकिस्तान के पाँच गो प्रांत में से एगो प्रांत बा। रकबा के हिसाब से पाकिस्तान के ई दुसरा सभसे बड़हन प्रांत बा। एकर राजधानी लाहौर हवे आ ई पाकिस्तान के प्रांत सभ में सभसे पूरबी प्रांत हवे। एकरे पूरुब में भारत के जम्मू-काश्मीर, पंजाब, आ राजस्थान राज्य से एकर बाडर बने ला। इस्लामाबाद राजधानी क्षेत्र पूरा तरीका से एह राज्य के सीमा के भीतर एन्क्लेव के रूप बा। उत्तर में एकर सीमा आजाद कश्मीर, फ्रंटियर प्रांत आ दक्खिन पच्छिम में सिंध आ बलूचिस्तान प्रांत से बने ला।

इतिहासी रूप से ई आ भारत के पंजाब राज्य मिल के अबिभाजित पंजाब रहलें।

## संदर्भ


श्रेणी:पाकिस्तान के प्रांत
इस्लामाबाद राजधानी क्षेत्र

**इस्लामाबाद राजधानी क्षेत्र** पाकिस्तान के दू गो केंद्र शासित (संघीय) इलाका सभ में से एक बा आ पाकिस्तान के राजधानी इस्लामाबाद शहर एह क्षेत्र के हिस्सा हवे। एकर ज्यादातर बाडर पंजाब प्रांत के साथे बा आ कुछ बाडर खैबर पख्तूनख्वा प्रांत के साथे सटे ला जेकरा के पहिले फ्रंटियर प्रोविंस कहल जाय।

## संदर्भ


श्रेणी:पाकिस्तान के प्रांत
लीट

**लीट** (Leet) अंग्रेजी के शब्द एलीट से निकलल हवे, एकर इस्तेमाल अइसन ढंग से लिखल शब्द सभ खाती होला जिनहन के लैटिन अच्छर के जगह कौनों अउरी चीन्हा या अच्छर सभ के इस्तेमाल से लिखल गइल होखे जे देखे में ओइसने लउके जइसे कि मूल शब्द अंग्रेजी में लिखे पर लउकी।

उदाहरण खाती *लीट* शब्द के **1337**, **l33t** जइसे लिख दिहल जाय।

## संदर्भ

श्रेणी:इंटरनेट स्लैंग
सेलेना गोमेज

**सेलिना मैरी गोमेज़** (Selena Marie Gomez; जनम: 22 जुलाई 1992) एगो अमेरिकी गायिका, ऐक्ट्रेस आ प्रोड्यूसर बाड़ी। लइकन के टीवी शो *बार्नी एंड फ्रेंड्स* में लउके वाली गोमेज के परसिद्धि मिलल जब ऊ डिज्नी चैनल के सीरीज *विजार्ड ऑफ वैवरली पैलेस* में अलेक्स रूसो के रोल कइली; ई धारावाहिक चार सीजन बदे 2007 से 2012 ले चलल।

## संदर्भ
 

श्रेणी:अमेरिका के लोग
श्रेणी:1992 में जनम
श्रेणी:जियत लोग